ԽՍՀՄ-ի ավիաարդյունաբերությունում գերակայող այդ դիրքը և համաշխարհային անհաս հեղինակությունը Միկոյանի բյուրոն վերածել էր ֆանտաստիկ առաջարկությունների ու տեխնիկական լուծումների հիմնարկության։ «ՄիԳ» ԿԲ-ին էին հանձնարարվում ամենաբարդ և հանդուգն տեխնիկական խնդիրների լուծումները կործանիչաշինության, հրթիռաշինության և անգամ տիեզերագնացության բնագավառում։ Գերագույն կոնստրուկտոր Միկոյանին էին ենթարկվում բազում ենթակոնստրուկտորական բյուրոներ ու խմբեր, որտեղ ստեղծվում էին ամենատարբեր փոքր ու մեծ, թևավոր ու այլ հրթիռներ, ինքնաթիռներ, փրկարարական աթոռներ և այլն, դա մի գիտական կայսրություն էր, գիտափորձակոնստրուկտորական աշխատանքների հսկայական ծավալներով։ Խորհրդային ավիացիայի գիտաարտադրական բնագավառի այլ հիմնարկների մոտ անգամ ձևավորվել էր այսպիսի բարդույթ` «Եթե մրցակցելու ենք «ՄիԳ»-ի հետ` անիմաստ է, միևնույն է, պարտվելու ենք, նրանք արդեն լեգենդ են»։ «ՄիԳ» ԿԲ-ի արգասիքներից, իհարկե, ամբողջ աշխարհին հայտնի են միայն կործանիչ ինքնաթիռները, սակայն եղել են նաև բազում այլ թռչող սարքեր, որոնք բացառիկ նշանակություն են ունեցել խորհրդային և անգամ համաշխարհային ավիացիայի զարգացման համար` «ԿՍ-1», «ԿՍ-7», «Կ-10», «ԿՍՌ-2», «ԿՍՌ-5», «ԿՍՌ-11», «X-20», «X-22», «X-28» և այլ հայտնի ու անհայտ թևավոր հրթիռներ։ «Կ-9-155» և «ԿՌ-500» մակնիշի հրթիռները, որոնք նախատեսված էին հակառակորդի օդային նշանակետերի խոցման համար։ Առհասարակ, «ՄիԳ» ԿԲ-ն իր գոյության ընթացքում վարել է ավելի քան 300 տարատեսակ սարքերի նախագիծ, որոնցից ստեղծվել է ավելի քան 120 թռչող և այլ սարքեր։ Բոլոր թվարկված և շատ այլ չթվարկված սարքերը ստեղծվել են «ՄիԳ» բյուրոյի առանձին բաժիններում։ Հետագայում այդ բաժինների հիման վրա անգամ ստեղծվում էին առանձին մասնագիտական կոնստրուկտորական բյուրոներ, որոնք ներկայումս ռուսական ավիատիեզերական արդյունաբերության հսկաներն են։ Միկոյանի գործունեության մեջ բացառիկ տեղ ունեն տիեզերական նախագծերը։ Որոշ մասնագետներ անգամ ասում են, որ խորհրդային տիեզերագնացությունը ծնվեց «ՄիԳ»-երի թևի տակից։